<classify> MABALOZI wanaoiwakilisha Tanzania katika nchi mbalimbali wamempongeza Rais John Magufuli kwa utekelezaji wa miradi mikubwa ya kimkakati ambayo inajengwa kwa fedha za Watanzania.Kwa mujibu wa Kurugenzi ya Mawasiliano ya Rais, Ikulu, mabalozi hao 43 ambao wapo nchini tangu Agosti 13, mwaka huu wametoa pongezi hizo jana walipokutana na kuzungumza na Rais Magufuli, Ikulu jijini Dar es Salaam.Wametoa pongezi hizo baada ya kutembelea mradi wa ujenzi wa Bwawa la Nyerere litakalofua megawati 2,115 za umeme katika mto Rufiji, mradi wa ujenzi wa Reli ya Kati kwa kiwango cha kisasa SGR unaoanzia Dar es Salaam hadi Morogoro na Jengo la Tatu la Abiria kwenye Uwanja wa Ndege wa Kimataifa wa Julius Nyerere, Dar es Salaam.Mingine ni ujenzi wa barabara za juu katika makutano ya barabara ya Morogoro na Sam Nujoma Ubungo Interchange, mradi wa upanuzi wa bandari ya Dar es Salaam, mradi wa usambazaji wa gesi Taifa Gas, Mradi wa Udhibiti wa Mawasiliano Tanzania na ujenzi wa daraja la Tanzanite New Selander Bridge katika Bahari ya Hindi.Kwa upande wa Zanzibar, walitembelea mradi wa ujenzi wa jengo la biashara na makazi eneo la Michenzani, mradi wa ujenzi wa Jengo la Tatu la Abiria katika Uwanja wa Ndege wa Kimataifa wa Shehe Abeid Amani Karume, mradi wa ujenzi wa nyumba za kisasa wa Fumba Wilaya ya Magharibi, mradi wa ujenzi wa barabara ya Kaskazini - Bububu Mkokotoni na mradi wa ujenzi wa bandari ya mafuta na gesi katika eneo la Manga Pwani.Mabalozi hao walieleza kuwa utekelezaji wa miradi hiyo pamoja na juhudi nyingine kubwa zinazofanywa na serikali katika nyanja mbali mbali za huduma za jamii zimeleta heshima kwa nchi na machoni mwa jumuiya ya kimataifa, na umedhihirisha kufikiwa kwa malengo ya Tanzania kuingia katika uchumi wa kati ifikapo mwaka 2025.Pia wamempongeza kwa kuwa Mwenyekiti wa Jumuiya ya Maendeleo Kusini mwa Afrika SADC kwa kipindi cha mwaka mmoja na wameahidi kuongoza vyema katika mikutano ya mabalozi wa SADC katika nchi wanazowakilisha kwa kuzingatia mwelekeo ambao Rais Magufuli aliutoa katika Mkutano wa 39 wa Wakuu wa Nchi na Serikali wa SADC uliofanyika Agosti 17 na 18, jijini Dar es Salaam.Akizungumza baada ya kuwasilikiza mabalozi hao, Rais Magufuli aliwapongeza kwa kazi wanazozifanya katika nchi wanazoiwakilisha Tanzania na amewataka waendelee kutekeleza majukumu yao kizalendo na kwa kutanguliza maslahi ya Tanzania. Pamoja na kueleza kuhusu hali ya uchumi wa nchi, juhudi za kuwapelekea maendeleo Watanzania na juhudi za kujenga uwezo wa kujitegemea, Rais Magufuli amewataka mabalozi hao kutafuta wawekezaji watakaowekeza katika miradi yenye manufaa nchini.Nataka Mabalozi mtuletee miradi ya maendeleo, ifike mahali balozi ujiulize kwa kuwa kwangu balozi nimepeleka nini nyumbani? Nimewezesha kujengwa kiwanda? Kujengwa barabara? Kujenga daraja au jengo fulani? alisema.Aliwasisitiza mabalozi hao kuhakikisha wanasimamia na kufuatilia kwa karibu masuala wanayoamini yana manufaa kwa nchi ikiwemo uwekezaji na kwamba wasikubali kukwamishwa na viongozi ama wizara yoyote.Nataka muwe very aggressive, na ukiona mtu anakukwamisha mimi nipo niandikieni uone kama hatakwama yeye, mimi nataka kuona vitu sio maneno maneno, alisisitiza Rais Magufuli.Kuhusu changamoto mbali mbali walizomueleza, Rais Magufuli alitoa wito kwa mabalozi hao kuzishughulikia pale ambapo wao wenyewe wana uwezo na ameitaka Wizara ya Mambo ya Nje na Ushirikiano wa Afrika Mashariki kufanyia kazi taarifa wanazopelekewa na mabalozi hao kwa wakati.  <topic>: kitaifa 